ચોવીસ વર્ષનો સૌરભ પિતાને પૈસે ખાસ્સી લહેર કરે છે. એણે ન તો કૉલેજનું ભણતર પૂરું કર્યું કે ન ઑફિસને કામે લાગ્યો. માબાપ ચિંતા કરે છે, પણ એને મક્કમ થઈ રોકી શકતાં નથી. એને પૈસાટકા – મોટર – બધી સગવડ આપ્યા જ કરે છે. દીકરો છે ને ! એને ‘ના’ કેમ પડાય ! સૌરભને જોઈતું બધું મળતું રહે છે તો શા માટે એ કામ કરે ? માબાપ લાગણીમાં ઘસડાઈને એના પર કોઈ પ્રકારનો અંકુશ મૂકી શકતાં નથી. પ્રશ્ન એક જ છે, ક્યાં સીમા નક્કી કરવી ? ‘How far and upto what limit’ – ચલાવી લેવું, કેટલું સાંખી લેવું, ક્યારે ‘હા’ કહેવી અને ક્યારે સાફ ‘ના’ પાડી દેવી ! ક્યાં સુધી ઢીલ મૂકવી અને ક્યારે લગામ પકડી રાખવી ! આ સીમા – સરહદ – લિમિટ કે ‘બાઉન્ડ્રી’ એટલે જ સંબંધોમાં વિવેકયુક્ત સમતુલન.